Pôrã dniów nazôd òna òbroniła licencjacczi dokôz pòswiãcony jãzëkòwim zagadnienióm w Słowniku gwar kaszubskich na tle kultury ludowej ks. Bernata Zëchtë. Pòwòłónô 3 lata slôdë etnofilologiô na Gduńsczim Ùniwersytece to je pierszi kaszëbsczi czerënk na wëższich sztudiach. Latos gò skùńczi 6 lëdzy, jaczi dostną kwalifikacje do ùczeniô kaszëbsczégò jãzëka w spòdlëcznëch szkòłach. Jakno pierszô diplomã skùńczeniô sztudiów òdebra Paùlëna Wãserskô. Etnofilologiczné sztudia warają 3 lata i sã kùńczą licencjatã. Pò nich absolweńc mògą wëbrac 2 latné magistersczé sztudia na pôrãnôsce czerënkach. Prawie warô rekrutacjô na pierszi. Zajinteresowóny sztudérowanim etnofilologie bë sã mielë zaregistrowac na pòrtalu Gduńsczégò Ùniwersytetu do 27 lëpińca.